text: [{"text_idx": "#000004", "text": "Diondolhon Tuhanta Jesus i marhite patolhashon dua umpama manguduti pangondolhonna di hinaringkot ni boni na madabu tu tano na denggan, na siala ni i tubu jala martumbur huhut marparbue na balga, adong saratus lompit, adong onom pulu lompit, adong tolu pulu lompit (ay. 23) so ingkon gugaon ni simaremeeme na tubu di tano i (ay. 24-30)."}, {"text_idx": "#000007", "text": "Na di Mateus 13 on mandok harajaon ni Debata i martumbur do jala mampanghorhon na denggan tu na asing. Na di Johannes 15 i mampanghorhon di ngolu ni siihuthon Jesus marsasahalak. Padomuonta do duansa, i ma: Angka na di bagasan Tuhanta i di bagasan harajaonNa mamparbuehon parbue na denggan do tu angka na di humaliangna. I do umbahen na disintasintahon HKBP naung tarpasupasu, naung marumur 162 taon ne. Di taon 2064, i ma 50 taon dung tatotophon visi ni HKBP di Sinode Godang taon 2014, asa gabe pasupasu tu portibion HKBP, parhalado nang ruasna."}, {"text_idx": "#000008", "text": "Mansai bagas do pangajarion ni Tuhanta Jesus i tu hita, taringot tu partumbur ni harajaonNa nang partumbur ni panghorhon ni ngolu ni na mian di bagasan Tuhan i tu hita angka jolma. Martumbur do harajaon ni Debata marhite angka na mian di bagasan ibana di sandok portibion mamungka dung haroro ni Jesus Kristus na manarihon harajaonNa marhite pangajarionNa nang marhite haroroNa, mamungka abad parjolo sahat tu nuaeng on, nang tu tingki na naeng ro."}, {"text_idx": "#000009", "text": "Ndang dung talu, manang taluhonon ni angka tantangan jaman harajaonNa nang panghorhon ni ngolu ni angka na mian di bagasan Ibana. Isarana, na masa di negara Hongaria. Adong sada uluan ni huria disi na gabe ruas ni Komite Sentral Dewan Gereja-gereja sedunia, na paboahon tu ahu na tar dumenggan do huria ni Kristus di negarana nuaeng on mangadopi tantangan zaman nuaeng on, dumenggan sian di manang piga negara di Eropah Barat, ala uju dibolusnasida partingkian parhurajaon ni Komunisme disi na manindos huria, alai mangolu do huria i, gariada maherbang."}, {"text_idx": "#000011", "text": "Ala ni i, hamauliatehononta do nuaeng na dipanghulingi Debata hita muse marhite pangajarion umpama ni Jesus Kristus na marhabisuhon i, na sahat tu nuaeng nang tu tingki na ro marhuaso di ginjang ni saluhut, na umboto saluhut, ala marhite i dipodai hita asa marhite hita na tongtong mian di bagasan Jesus Kristus mampanghorhon na denggan ngolunta marsadasada di ngolu on, mamungka sian bagasta be sahat tu na tumimbo mampanghorhon tu negaranta, nang portibion na tongon lam mohop nuaeng on, mambahen lam bahat angka mara diadopi jolma i, angka mara na so dung dope diida hajolmaon di sandok portibion."}, {"text_idx": "#000014", "text": "Di na manguluhon HKBP mangadopi angka ulaon na balga, diurupi angka ruas ni HKBP do ahu, isara uju maneleson utang ni HKBP tu Dana Pensiun diurupi Amang Luhut Binsar Panjaitan do HKBP, na mamanghulingi angka donganna, diurupi keluarga ni pomparan ni Raja D.L Sitorus na hinan, diurupi Amang Sukur Nababan dohot bahat na asing songon i nang Amang St. Albert Simanjuntak, Amang St. Marangkup Manik dohot Amang Ir. Elisa Lumbantoruan parade na ringkot asa mardalan Sentralisasi Parhepengon ni HKBP di era digital dung ditotophon Sinode Godang Oktober 2022 mardalan ma Sentraliasi Parhepengon mamungka 1 Januari 2023, gabe mampanghorhon na denggan tu sude pangula na gok nang personel ni HKBP, na mampanghorhon tong di ringgas dohot hinsa ni rohanasida mangula, jala boi HKBP nangetnanget parade partohonan mangula tu angka huria na so dung dope marpartohonan na gok tingki na sai laon."}, {"text_idx": "#000016", "text": "Molo ginoaran sude naung dipangke Debata patupa duansa na ringkot i, manelesehon utang tu Dana Pensiun, dohot pajongjong Sentralisasi Parhepengon, ndang siat inganan ni jamita on. Marhite on pinuji do Debata marhite nasida. Di parhutaan ni naposo bulung di Jetun Silangit pe songon i nang di Seminarium Sipoholon nang di RS HKBP Balige dohot di angka Sikkola sahat tu Universitas HKBP Nommensen pe bahat do nauli na tongon mangerbang marhite angka ruas nang partohonanta na mangula disi. So dohot dope ginoaran n niula ni angka Department ni HKBP di tolu taon ne i, mamungka Januari 2021 i."}]